RESOLUCIÓN do 23 de decembro de 2020 pola que se publica o Plan de formación para o ano 2021.
Escola Galega de Administración Pública — III. Outras disposicións — 11/01/2021

A formación do persoal empregado público da Administración xeral da Comunidade Autónoma de Galicia e das entidades públicas instrumentais do sector público autonómico correspóndelle á Escola Galega de Administración Pública (en diante EGAP) de acordo co que se establece no artigo 3 da súa lei de creación (Lei 4/1987, do 27 de maio), onde se estende a dita función ao persoal doutras administracións públicas, coa excepción do persoal docente e sanitario.
O Plan de formación continua da EGAP recolle as actividades formativas dirixidas ao persoal ao servizo da Administración pública da Comunidade Autónoma de Galicia, ao persoal das entidades públicas instrumentais e da Administración institucional, ao persoal ao servizo da Administración de xustiza de Galicia, ao persoal ao servizo das entidades locais de Galicia e ao persoal de administración e servizos (PAS) das tres universidades do Sistema universitario de Galicia (UDC, USC e UVigo).
En tal sentido, os plans formativos para os empregados públicos deseñados pola EGAP obedecen ao convencemento de que a consolidación dunha Administración de calidade, eficaz e eficiente pasa inevitablemente por contar cun persoal ben formado. En consecuencia, desde o ano 2015 os plans de formación da EGAP diríxense a todos os colectivos de empregados públicos, tras unha incorporación gradual que culminou coa adhesión do persoal de administración e servizos das universidades galegas como destinatario da dita docencia. Así, o plan quere ser un instrumento que permita a actualización de coñecementos e competencias profesionais e que incorpore aquelas novidades lexislativas e de funcionamento das administracións e, a tal efecto, integra as accións estratéxicas para a formación e a actualización profesional do persoal ao servizo do dito sector público, a través dunha oferta coa que mellorar a súa cualificación e capacitación profesional.
Para elaborar o plan tivéronse en conta as necesidades formativas dos diversos organismos: as distintas consellerías da Xunta de Galicia, a Dirección Xeral de Xustiza e a Dirección Xeral de Administración Local, así como tamén das tres universidades do Sistema universitario de Galicia. Ademais, colaboraron as persoas responsables de coordinar a formación en cada un dos centros directivos, e tamén as organizacións sindicais, docentes e persoas expertas nos distintos ámbitos formativos. Incorporáronse tamén as achegas do propio persoal destinatario da formación, o cal, a través das súas valoracións e suxestións, desempeña unha importante labor á hora de facer do plan un verdadeiro instrumento para a mellora continua do sector público de Galicia. Así mesmo, na súa configuración, foron tidos en conta a demanda real rexistrada nos cursos e tamén os resultados da avaliación das actividades desenvoltas nos anos anteriores, co propósito de sustentar o seu deseño nunha sólida base de coñecemento acerca dos niveis de satisfacción do alumnado coas actividades realizadas nas distintas modalidades formativas.
Procede facer mención de que á hora de elaborar o novo Plan formativo tívose en conta a especial situación derivada da pandemia provocada pola COVID-19. Debido ás novas circunstancias, ao longo do ano 2020 convertéronse varias actividades formativas presenciais ao formato de teleformación e telepresenza, impulsando, con éxito, esta nova modalidade implantada ao longo deste ano. Seguindo esta senda, o Plan de formación para o ano 2021 supón unha aposta polas diferentes contornas de aprendizaxe e metodoloxías, mediante a distribución da oferta formativa nas modalidades de autoformación, teleformación e telepresenza, sen descoidar a docencia presencial, que será impartida con todas as garantías hixiénicas e sanitarias derivadas da normativa vixente. Deste xeito, a EGAP, afondando nunha acción estratéxica consolidada nestes anos, continúa a potenciar o seu espazo virtual de coñecemento, cunha formación en liña, ampla e diversificada, mediante a cal o alumnado poida xestionar o seu proceso de aprendizaxe. A aposta polas modalidades de formación non presencial garante a proximidade, a equidade no acceso aos contidos máis demandados e a conciliación da vida laboral e familiar.
Por outra parte, na definición dos contidos que integran o plan, e de acordo coa filosofía exposta acerca do convencemento de que garantir unha Administración de calidade pasa por contar cun persoal ao servizo das nosas administracións ben formado, o plan de formación deseñado para o ano 2021 habilita o acceso de todos e cada un dos colectivos de persoal empregado público a unha serie de módulos formativos esenciais para a súa adecuada formación, adaptados ás necesidades específicas e funcións asignadas a cada colectivo. Os ditos módulos son os seguintes:
– Réxime xurídico e actividade financeira das administracións públicas.
– Unión Europea: políticas públicas e procedementos comunitarios.
– Comunicación, organización de traballo e mellora das habilidades.
– Administración electrónica, protección de datos e calidade administrativa.
– Plan de igualdade.
– Lingua galega.
– Portal de idiomas.
– Plan formativo ofimático de Galicia.
De acordo con esta estrutura, o plan integra unha oferta formativa ampla e especializada coa que se lle pretende dar unha resposta satisfactoria ás necesidades reais de cualificación do persoal ao servizo das administracións públicas, atendendo, entre outras cousas, ás novidades lexislativas, incluíndo materias de actualidade e ofertando cursos que abordan a análise da lexislación administrativa desde unha perspectiva máis práctica.
Procede destacar como dúas das principais liñas estratéxicas do plan a potenciación, por un lado, da formación en materia de emprego público coa oferta de novos títulos que achegarán ao persoal empregado público unha perspectiva práctica e que estará orientada á adecuada xestión dos recursos humanos na administración pública e a inclusión, por outro, de títulos específicos para todos os colectivos en materia de teletraballo, tanto sobre a nova regulación deste sistema de prestación de servizos como con actividades dirixidas á mellora das habilidades de xestión do tempo, á coordinación de equipos en teletraballo e ao coñecemento das ferramentas informáticas necesarias para aquel.
Ademais, a pandemia causada pola COVID-19 xerou novas necesidades formativas relacionadas coa xestión de fondos comunitarios, de xeito que se fai necesario abordar, ademais da xestión dos fondos europeos «tradicionais», o deseño e xestión dos fondos europeos para a reactivación económica, como mecanismos de recuperación e resiliencia. Por outra parte, en materia de prevención de riscos laborais, programáronse cursos específicos dirixidos aos distintos colectivos de empregados e empregadas públicos nos que se aborda a prevención do risco de contaxio e propagación do coronavirus SARS-CoV-2 no ámbito laboral e o estudo dos protocolos hixiénico-sanitarios que se desenvolveron ao longo do ano 2020.
Outras liñas estratéxicas do Plan de formación para o ano 2021 son as relativas á formación en materia de igualdade e violencia de xénero, idiomas e os obxectivos de desenvolvemento sostible.
En efecto, este ano a EGAP segue a apostar pola formación en materia de igualdade e prevención e loita contra a violencia de xénero, formación que desde o ano 2020 se oferta a todos os colectivos de forma global con contidos tanto básicos como especializados, incidindo especialmente na integración da perspectiva de xénero en todos os ámbitos da xestión pública.
En canto ao portal de idiomas, en 2021 incrementarase a formación en lingua inglesa con novos títulos e un maior número de prazas dos niveis básico e intermedio en teleformación, que son os niveis máis demandados por todos os colectivos.
Estas liñas estratéxicas compleméntanse coa formación relativa aos Obxectivos de Desenvolvemento Sostible (ODS) e a Axenda 2030 e a súa repercusión na xestión pública, fundamentalmente desde o punto de vista social e ambiental.
En definitiva, a EGAP presenta o Plan de formación para o ano 2021 como unha clara aposta polo desenvolvemento profesional das persoas ao servizo da Administración pública que redundará na mellora da calidade dos servizos prestados á cidadanía.
Finalmente, é preciso destacar que esta resolución ten carácter informativo e que a execución das accións recollidas nela queda condicionada á existencia de crédito orzamentario adecuado e suficiente e ao que se estipule en cada convocatoria. Así mesmo, debe advertirse que quedan excluídas as actividades derivadas de cursos selectivos, os cursos superiores, as actuacións en colaboración, as xornadas, conferencias, seminarios e cursos monográficos, así como as actividades doutras administracións públicas (excepto as sinaladas) e as actividades de formación do persoal docente da Consellería de Cultura, Educación e Universidade, do persoal sanitario, e do persoal das forzas e corpos de seguridade.
Feitas estas advertencias, resta só sinalar que para acceder ás accións formativas recollidas neste plan, será preciso formalizar a correspondente matrícula, despois de que se publiquen no
Diario Oficial de Galicia
as correspondentes convocatorias.
Este plan de formación foi aprobado polo Consello Reitor deste organismo autónomo en sesión do día 22 de decembro de 2020.
De acordo co exposto, publícase como anexo a esta resolución o Plan de formación para o ano 2021 do persoal ao servizo da Administración xeral da Comunidade Autónoma de Galicia, das entidades públicas instrumentais e da Administración institucional (FC), do persoal ao servizo das entidades locais (LO), do persoal ao servizo da Administración de xustiza de Galicia (FX), do persoal de administración e servizos (PAS) das universidades galegas (UN), e o portal de idiomas (PI), o plan formativo ofimático de Galicia (OF), e o programa de autoformación (AF), dirixido a todos os destinatarios mencionados.
Santiago de Compostela, 23 de decembro de 2020
Formación en materias transversais.